section_heading: Ocjena
paragraph_text: «Republika Srpska Krajina» nastala je u sklopu fenomena koji je obilježio posljednje desetljeće 20. stoljeća: sloma komunističkoga sustava i nastanka nacionalnih država na razvalinama propalih višenacionalnih zemalja održavanih mješavinom ideološke diktature i vojne sile. Za razliku od mirnoga razlaza koji se zbio u Čehoslovačkoj i za razliku od manje konfliktnog raspada Sovjetskog Saveza - gdje je bilo lokalnih nasilnih međunacionalnih sukoba i obračuna koji međutim, osim u slučaju Rata u Gorskom Karabahu, nisu prerasli u širi rat - na području bivše SFRJ došlo do pravoga rata i rasplamsavanja jednoga od glavnih svjetskih žarišta.